Virallinen lehti nro C 223 , 17/07/1998 s. 0036



KIRJALLINEN KYSYMYS E-3961/97 komissiolle esittäjä(t): Jan Mulder (ELDR) (12. joulukuuta 1997) Aihe: Kalantuonti kolmansista maista Päätöksen 97/296 ((EYVL L 122, 14.5.1997, s. 21. )) perusteella kalan- ja kalastustuotteiden tuonti 1. heinäkuuta 1998 jälkeen sallitaan ainoastaan yhdenmukaiset edellytykset täyttävistä maista. 1. Voisiko komissio julkaista luettelon niistä maista, jotka ovat jättäneet yhdenmukaistamista koskevan hakemuksen? 2. Voisiko komissio ilmoittaa, minkä maiden hakemukset hylätään jo etukäteen, koska ne eivät täytä vaatimuksia? 3. Voisiko komissio ilmoittaa missä ajassa tarkastuskäynnit on tarkoitettu tehtäväksi? 4. Voiko komissio taata, että kaikki hakemukset käsitellään hyvissä ajoin? Jos se ei voi tätä taata, minkälaista politiikkaa komissio aikoo noudattaa sellaisten maiden kohdalla, joiden hakemusten käsittelyä ei vielä 1. heinäkuuta 1998 olla saatu päätökseen? 5. Voisiko komissio ilmoittaa, millaisia kuluja sille tämän tuontipolitiikan käytäntöönpanosta aiheutuu, eli kulut lyhyellä aikavälillä tämän yhdenmukaistamisjärjestelmän käyttöönotosta ja pidemmällä aikavälillä järjestelmän ylläpidosta? 6. Onko komissio sitä mieltä, että tätä yhdenmukaistamisvaadetta täytyy noudattaa kokonaisuudessaan myöskin raakatuotteissa, jotka varmasti kuumakäsitellään EU:ssa suoritetun käsittelyn yhteydessä ennen niiden päästämistä markkinoille? Jos komissio on tätä mieltä, niin tiedostaako se, että kalankäsittely voi hävitä EU:sta kokonaan? 7. Katsooko komissio, että joissain maissa olisi mielekkäämpää hyväksyä rajoitettu määrä yrityksiä sen sijaan, että yritetään suoraan pyrkiä täydelliseen yhtenäistämiseen? 8. Olisiko mahdollisuus taata tiettyjen raakojen raaka-aineiden tuonnin turvallisuus, mikäli myös EU:ssa toimivilta kalankäsittely-yrityksiltä vaadittaisiin tähän käsittelyyn liittyviä takuita? Komission jäsenen Franz Fischlerin komission puolesta antama vastaus (23. helmikuuta 1998) Kolmansista maista tuotavien kalastustuotteiden tuontiedellytyksistä säädetään terveyttä koskevista vaatimuksista kalastustuotteiden tuotannossa ja saattamisessa markkinoille 22 päivänä heinäkuuta 1991 annetussa neuvoston direktiivissä 91/493/ETY ((EYVL L 268, 24.9.1991. )) ja erityisesti sen 11 artiklassa. 1. Koska hakemuksia on tullut suuri määrä, luettelo kalastustuotteiden tuontilupaa hakevista kolmansista maista muuttuu koko ajan. Tällä hetkellä ainoastaan pieni osa näistä hakemuksista sisältää kaikki vaaditut tiedot ja asiakirjat, joiden perusteella näiden maiden terveysolot arvioidaan. Komissio on kuitenkin ilmoittanut kaikille kauppakumppaneille kirjallisesti, että nämä tiedot ovat välttämättömiä, jos ne haluavat jatkaa tuontia 1. heinäkuuta 1998 jälkeen. 2. Mitään hakemusta ei hylätä suoraan, vaikka se ei täyttäisikään muodollisia vaatimuksia, eikä muustakaan syystä. Jos hakemus on epätäydellinen, komissio pyytää kyseisestä kolmatta maata toimittamaan kaikki tarpeelliset tiedot hakemuksen täydentämiseksi. 3. Komissio ei tällä hetkellä osaa arvioida tarkastuskäyntien aikataulua. Käyntejä harkitaan yhdessä muiden sen valvonta- ja tarkastusyksiköille esitettyjen pyyntöjen kanssa laadittaessa vuoden 1998 ensimmäisen puoliskon tarkastuskäyntejä koskevaa ohjelmaa. 4. Sen perusteella, mitä 1 ja 2 kohdissa esitetään, komissio ei pysty antamaan takeita siitä, ehditäänkö kaikki hakemukset käsitellä ennen 1. heinäkuuta 1998, sillä suurimmassa osassa tapauksia tarvitaan kolmansilta mailta lisätietoja, jotka on tämän jälkeen arvioitava. Komissio pyrkii kuitenkin noudattamaan heinäkuun takarajaa, jos kaikki tarvittavat tiedot on saatu. 5. Terveyspolitiikan (sisäinen tuotanto ja tuonti) päätavoite on varmistaa kuluttajien terveys ja se, että tuotavien kalastustuotteiden suhteen noudatetaan samoja korkeita terveysstandardeja kuin yhteisön sisälläkin. Komissio ei pysty arvioimaan tämän terveyspolitiikan toteuttamisesta aiheutuvia kustannuksia. 6. ja 8. Komissio on pohtinut mahdollisuutta sallia poikkeuksen myöntäminen pakastettujen raakatuotteiden tuonnille, joiden tulo yhteisön alueelle sallittaisiin ja joille suoritettaisiin kuumakäsittely eurooppalaisissa laitoksissa ennen niiden saattamista markkinoille. Tämä ehdotus esitettiin jäsenvaltioille pysyvän eläinlääkintäkomitean kokouksessa 1. - 2. heinäkuuta 1997, mutta suurin osa jäsenvaltioista hylkäsi ehdotuksen. 7. Direktiivin 91/493/ETY 11 artiklassa esitetään todellakin, että rajoitettu määrä laitoksia hyväksyttäisiin.